দ্য হিলস অব ভার্না

দ্য হিলস অফ ভার্না (), হলো জিওফ্রে ট্রিস (Geoffrey Trease) রচিত একটি ঐতিহাসিক শিশুতোষ উপন্যাস।  এটি ১৯৪৮ সালে যুক্তরাজ্য থেকে প্রকাশিত হয়। একই উপন্যাস মার্কিন যুক্তরাষ্ট্রে শ্যাডো অফ দ্য হক (ইংরেজি: Shadow of the Hawk) নামে প্রকাশিত হয়েছিল। এই অ্যাডভেঞ্চার বা রোমাঞ্চকর গল্পের বইটি লেখা হয়েছে রেনেসাঁর সময়কালে ধ্রুপদী জ্ঞানচর্চার পুনরুজ্জীবনকে ভিত্তি করে।

আখ্যান
প্রেক্ষাপট
বইটির মূল কাহিনি ষোড়শ শতাব্দীর (১৬শ শতক) প্রথম দশকে কন্টিনেন্টাল ইউরোপকে কেন্দ্র করে লেখা হয়েছে। গল্পের প্রধান চরিত্র হলো একজন তরুণ ইংরেজ। বিখ্যাত পণ্ডিত ইরাসমাস তাকে একটি প্রাচীন গ্রিক নাটকের হারিয়ে যাওয়া পাণ্ডুলিপি খুঁজে বের করার জন্য পাঠান। এই পাণ্ডুলিপিটি লুকানো আছে বলকান অঞ্চলের একটি মঠে।

সারসংক্ষেপ
১৫০৯ সালে, একজন তরুণ ইয়র্কশায়ারবাসী অ্যালান ড্রেটনকে একটি পানশালার ঝগড়ার কারণে কেমব্রিজের কলেজ ছাড়তে বাধ্য হতে হয়। তার গৃহশিক্ষক ইরাসমাস তাকে কন্টিনেন্টাল ইউরোপে পাঠান। তার উদ্দেশ্য হলো সক্রেটিসের সমসাময়িক প্রাচীন গ্রিক লেখক অ্যালিক্সিস (Alexis)-এর লেখা হারিয়ে যাওয়া নাটক 'দ্য গ্যাডফ্লাই'-এর পাণ্ডুলিপি উদ্ধার করা। ইরাসমাসের ধারণা, এই পাণ্ডুলিপিটি বলকানের ভার্না মঠে রয়েছে।

অ্যালান পাণ্ডুলিপিটি ভেনিসের প্রকাশক অ্যাল্ডাস ম্যানুটিয়াসের কাছে পৌঁছে দিতে বদ্ধপরিকর ছিলেন। তিনি ডিউক অফ মলফেত্তার অধীনে কাজ করতে রাজি হননি, যিনি পাণ্ডুলিপিটি তার ব্যক্তিগত সংগ্রহের জন্য চেয়েছিলেন। ডিউক অফ মলফেত্তা ছিলেন একজন নিষ্ঠুর এবং ক্ষমতালিপ্সু শাসক।

মঠের দিকে এই কষ্টসাধ্য যাত্রায় অ্যালানের সঙ্গে একটি ছেলের ছদ্মবেশ ধারণ করে যোগ দেয় এক যুবতী ইতালীয় নারী অ্যাঞ্জেলা ডি’অ্যাসোলা। তাদের এই পথে অ্যাড্রিয়াটিক জলদস্যু, জাহাজডুবি, তুর্কি জ্যানিসারি এবং অশুভ সন্ন্যাসীদের মুখোমুখি হতে হয়। এর পাশাপাশি ডিউকের লোকেরা সব সময় তাদের পিছু ধাওয়া করতে থাকে। তারা পাণ্ডুলিপিটি খুঁজে পেলেও, পরে আবার তা হারিয়ে ফেলে। অবশেষে, জ্ঞান অর্জনের প্রতি তাদের গভীর ভালোবাসা তাদেরকে রক্ষা করে।

উপসংহারে, লেখক প্রধান দুই চরিত্রের মধ্যে প্রচলিত বিবাহের মাধ্যমে সমাপ্তি টানা এড়িয়ে গেছেন। সেই সময়ের প্রথা অনুসরণ করে, অ্যাঞ্জেলা একজন বয়স্ক ধনী ব্যক্তিকে বিবাহ করে, যাকে সে দীর্ঘদিন ধরে পছন্দ করত। অন্যদিকে, অ্যালান তার লেখাপড়া চালিয়ে যাওয়ার জন্য ইংল্যান্ডে ফিরে আসে, ঠিক যখন ইংল্যান্ডে রেনেসাঁর আগমন ঘটতে যাচ্ছিল।

 অভ্যর্থনা 
বইটি সমালোচকদের দ্বারা ব্যাপকভাবে প্রশংসিত হয়েছে। এটি ঐতিহাসিক ঘটনাবলিতে আলোকপাত করার জন্য বিশেষভাবে সমাদৃত হয়েছে, এবং অনেকের মতে এটি লেখকের সর্বশ্রেষ্ঠ কাজ।

ঐতিহাসিক ভিত্তি ও কাল্পনিক উপাদান
ডাচ পণ্ডিত ও মানবতাবাদী রটারডামের ইরাসমাস কিছু সময়ের জন্য কেমব্রিজে অধ্যাপনা করেছিলেন। এছাড়াও, তিনি ভেনিসের প্রকাশনা সংস্থা অ্যাল্ডাইন প্রেস এবং এর প্রতিষ্ঠাতা অ্যাল্ডাস ম্যানুটিয়াসের সঙ্গে যুক্ত ছিলেন। লেখক নিজেই বলেছেন: "যেখানে সম্ভব হয়েছে, আমি সংলাপে অ্যাল্ডাস এবং ইরাসমাসের বাস্তব মতামত ব্যবহার করেছি।"দ্য হিলস অফ ভার্মা, লেখকের টীকা

অ্যাল্ডাসের স্থানীয় সহকারী মার্কাস মুসুরোস ছিলেন একজন গ্রিক পণ্ডিত, যিনি পাডুয়া বিশ্ববিদ্যালয়ে অধ্যাপনা করতেন এবং গ্রিক পাণ্ডুলিপি প্রকাশের কাজে নিবিড়ভাবে যুক্ত ছিলেন। নাট্যকার অ্যালিক্সিস একটি কাল্পনিক চরিত্র। যদিও এই নামেই একজন বাস্তব গ্রিক লেখক ছিলেন, কিন্তু তিনি কিছুটা পরবর্তী সময়ে জন্মগ্রহণ করেছিলেন। উপন্যাসের এই অ্যালিক্সিস হারিয়ে যাওয়া বহু প্রাচীন লেখককে প্রতিনিধিত্ব করেছেন।

উপন্যাসটির শুরু কেমব্রিজে, এরপর কাহিনি ভেনিস প্রজাতন্ত্রে যায়, সেখান থেকে ডালমেশিয়া এবং অবশেষে পার্বত্য কেন্দ্রীয় বলকান অঞ্চলে আবর্তিত হয়েছে। উপন্যাসে উল্লিখিত ভার্না মঠটি একটি কাল্পনিক স্থান, যার সঙ্গে বুলগেরিয়ার আসল ভার্না শহর বা ভার্না লেকের (Lake Varna) কোনো সম্পর্ক নেই।

দ্য ক্রাউন অফ ভায়োলেট
১৯৫২ সালে জিওফ্রে ট্রিস দ্য হিলস অফ ভার্না উপন্যাসের একটি প্রিক্যুয়েল (পূর্বের ঘটনা নিয়ে লেখা কাহিনি) রচনা করেন, যার নাম দ্য ক্রাউন অফ ভায়োলেট (ইংরেজি: The Crown of Violet)। এই উপন্যাসের শিরোনামটি গ্রিক কবি পিন্ডারের একটি উদ্ধৃতি থেকে নেওয়া হয়েছে (যা সিটি অফ দ্য ভায়োলেট ক্রাউনে দেখতে পাওয়া যায়)।

এই উপন্যাসটির পটভূমি হলো প্রাচীন এথেন্স। এখানে দেখানো হয়েছে কীভাবে অ্যালিক্সিস 'দ্য গ্যাডফ্লাই' নামক কমেডি নাটকটি রচনা করেছিলেন, যা দার্শনিক সক্রেটিসের পক্ষে একটি সমর্থনমূলক নাটক ছিল। বইটিতে গ্রিক থিয়েটারের চমৎকার বর্ণনা রয়েছে।

দ্য হিলস অফ ভার্না এবং কিউ ফর ট্রিসন উপন্যাসের মতো এই উপন্যাসেও নায়ক এক প্রাণবন্ত, আধুনিক মুক্তমনা মেয়ের সঙ্গে বন্ধুত্ব করে, যে অভিযানে গুরুত্বপূর্ণ ভূমিকা রাখে। এই ক্ষেত্রে মেয়েটি হলো করিনা, যে একজন মেটিক (এথেন্সের একজন বিদেশী বাসিন্দা)।

বইটি মার্কিন যুক্তরাষ্ট্র ওয়েব অফ ট্রেইটরস শিরোনামে প্রকাশিত হয়। যা এথেন্সের গণতন্ত্রের বিরুদ্ধে একটি পরিকল্পিত অভ্যুত্থানের উপ-কাহিনিকে নির্দেশ করে। অ্যালিক্সিসের নাটকের একটি বক্তৃতা ব্যবহার করে ষড়যন্ত্রকারীদের সাথে প্রতারণা করে তাদের আসল পরিচয় ফাঁস করা হয়।

বৈজ্ঞানিক কল্পকাহিনী এবং অলৌকিক কল্পকাহিনীর বাইরে, এই উপন্যাসটিকে একটি রেকর্ড হিসেবে গণ্য করা যেতে পারে। কারণ, এই প্রিক্যুয়েলের ঘটনা মূল উপন্যাসের (দ্য হিলস অফ ভার্না) ঘটনার চেয়ে অনেক বেশি সময় পূর্বে ঘটেছে (প্রায় দুই হাজার বছর আগে)।

তথ্যসূত্র

Category:ব্রিটিশ শিশুতোষ উপন্যাস
Category:ম্যাকমিলান পাবলিশার্স বই